Kedves Szülők!

Az első hónap el is telt, a legkisebbek is már szépen beszoktak az óvodába. Sok programmal vártuk a gyerekeket már az első hónapban. A szüreti mulatságon énekeltek, táncoltak, verseltek a csoportok, de volt közös táncos mulatság is. Köszönjük a sok finom szőlőt, a gyerekek lelkesen szüreteltek, préseltek. A madárijesztő szépségversenyre köszönjük a szavazatokat, a Méhecske csoport nyert, szívből gratulálunk nekik, tényleg szépet alkottak! A Magyar Népmese Napja alkalmából papírszínházzal, táncos mulatsággal vártuk a gyermekeket. Az állatok világnapjára is készültek a csoportok, érdemes ellátogatni az aulába, ahol kiállításokat rendezünk. 
Kezdődik a gesztenyegyűjtés, a csoportok is mennek sétálni, de ha pár család összefog egy közös séta alkalmával érdemes kis kosarakat is magatokkal vinni, begyűjteni a gesztenyét. A parkoló füves területén már kint vannak a táblák ahová le lehet rakni a zsákokat. Ezúton is köszönet az Szmk-nak a zsákok beszerzéséért, ezeket az óvónéniktől tudjátok elkérni. 
Elkezdődtek a fejlesztések valamint a szakkörök is. Labdajátékokra (kosárovi) és az akrobatikus rockyra is van még hely.
Október 8.-án az igazgatói pályázatok véleményezése történik, délután értekezletet tartunk, így kérem, hogy aznap fél 5-ig vigyétek haza a gyermekeiteket, megértéseteket, segítségeteket előre is köszönöm!
Október 16.-án nevelés nélküli napot tartunk, az ügyeleti igényeket felmérjük.
Október 20.-án kertrendezést szervezünk, amire várjuk a kedves szülőket.
Az iskolai őszi szünet idejére összevont csoportokban fogunk működni, természetesen az igényt itt is felmérjük, kérjük töltsétek ki a táblázatot.
Ezen hétre az étkezés rendelés jelenleg még nem elérhető, a jövő hét folyamán már látható lesz az étlap a felületen. Aki az ellátást igényli, ne felejtsen el rendelni. 
A továbbiakban is keressetek bizalommal!
[bookmark: _GoBack]
Pitt- Stéger Nikolett
Óvodaigazgató-helyettes

